Anzjan ta' 72 sena mar jipprova jwaqqaf żewġ persuni li kienu qed jagħmlu ħsara fuq vettura pparkjata tad-Dipartiment tal-Protezzjoni Ċivili fi Triq il-Kbira, San Ġiljan u sofra minn ġrieħi gravi wara li ġie aggredit miż-żewġ persuni għall-ħabta tas-sebgħa neqsin kwart ta' dalgħodu. Fuq il-post issejħet l-assistenza tal-Pulizija tad-Distrett li minnufih marru fuq il-post hekk kif daħlilhom rapport li kien inqala' argument fl-imsemmija triq. Jidher li hekk kif l-anzjan prova jwaqqaf liż-żewġ persuni, hu ġie aggredit u ħarbu minn fuq il-post. Aktar tard, iż-żewġ persuni ġew identifikati; Irlandiż u Spanjola ta' 23 sena li jgħixu San Ġiljan. Huma ġew arrestati ftit tal-ħin wara fi Triq Karmnu, San Ġiljan. L-anzjan ngħata l-ewwel għajnuna minn tim mediku u ttieħed l-Isptar Mater Dei b'ambulanza. Huwa ġie ċċertifikat li sofra ġrieħi gravi. Il-mara u r-raġel qiegħdin jinżammu fil-lock-up tal-Pulizija, il-Floriana. L-investigazzjonijiet tal-Pulizija tad-Distrett ta' San Ġiljan għadhom għaddejjin.